tttarun/llama2_hindi huggingface dataset:
हिन्दी साहित्येतिहास लेखन की परंपरा में जॉर्ज ग्रियर्सन के योगदान की विवेचना कीजिये।
उत्तर :
हल करने का दृष्टिकोण:
• भूमिका
• हिन्दी साहित्येतिहास लेखन की परंपरा में जॉर्ज ग्रियर्सन का योगदान
• जॉर्ज ग्रियर्सन के साहित्येतिहास लेखन की सीमाएँ
• निष्कर्ष
हिन्दी साहित्येतिहास लेखन की परंपरा का प्रथम परिपक्व प्रयास जॉर्ज ग्रियर्सन द्वारा किया गया है। इन्होने अपनी पुस्तक 'द मॉडर्न लिटरेचर ऑफ़ नदर्न हिंदुस्तान' में युगीन प्रवृत्तियों को ध्यान में रखते हुए काल विभाजन एवं नामकरण का प्रथम गंभीर प्रयास किया। ग्रियर्सन ने कालक्रमनुसार वर्णन करते हुए कवियों एवं उनकी रचनाओं के मूल्यांकन का प्रयास किया। इन्होने साहित्येतिहास लेखन के लिये वैज्ञानिक दृष्टिकोण अपनाते हुए संस्कृत, प्राकृत, फारसी को अलग-अलग भाषा कहा एवं तथ्यों के स्रोत का भी उल्लेख किया। इन्होने भक्ति काल को हिन्दी साहित्य का स्वर्ण युग कहा जो आज भी मान्य है।
सीमाएँ
ग्रियर्सन द्वारा सहित्येतिहास के काल विभाजन एवं नामकरण में यादृच्छिकता की प्रधानता रही है। उन्होंने व्यक्तिगत एवं राजनीतिक आधार पर नामकरण किया है जैसे - विक्टोरिया शासन में हिंदुस्तान, कंपनी के शासन में हिंदुस्तान आदि। भाषाविद् होते हुए भी उन्होंने उर्दू को एक विदेशी भाषा माना जबकि भाषा विज्ञान की दृष्टि से यह एक हिन्दुस्तानी भाषा है।
साथ ही इनके सहित्येतिहास लेखन पर ब्रिटिश प्रभाव परिलक्षित किया का सकता है, जैसे इन्होंने भक्ति काल के उदय पर ईसाइयत का प्रभाव माना जबकि आचार्य हजारी प्रसाद द्विवेदी के अनुसार, भक्ति साहित्य भारतीय परंपरा का स्वत: स्फूर्त विकास था। इन्होंने विद्यापति की घोर श्रृंगारिक कविताओं को भी भक्तिपरक माना जबकि विद्वानों में इस बात पर मतैक्यता नहीं है।
निष्कर्ष
निश्चित रूप से ग्रियर्सन का इतिहास लेखन सीमाओं से परे नहीं था किंतु ग्रियर्सन की उपलब्धि इस बात में निहित है कि काल विभाजन व नामकरण का गंभीर प्रयास उनके द्वारा किया गया साथ ही हिन्दी सहित्येतिहास लेखन परंपरा को एक दिशा अवश्य मिली।
निम्नलिखित गद्यांश की ससंदर्भ व्याख्या करते हुए इसके रचनात्मक सौंदर्य का उद्घाटन कीजिये: (लगभग 150 शब्दों में)
उत्तर :
संदर्भ: प्रस्तुत गद्यांश हिन्दी उपन्यास की दशा-दिशा परिवर्तित करने वाले मुंशी प्रेमचंद द्वारा रचित ‘गोदान’ से उद्धृत है।
प्रसंग: रायसाहब, होरी को आने वाले समय में होने वाले परिवर्त्तनों की संभावनाओं से अवगत करा रहे हैं।
व्याख्या: रायसाहब परिवर्तनों की संभावना व्यक्त करते हुए होरी से कहते हैं कि वह दिन दूर नहीं जब जमींदार वर्ग का नामोनिशान मिट जाएगा, स्वयं को इस परिवर्तन हेतु उत्सुक प्रदर्शित करते हुए वे कहते हैं कि वह स्वयं उस दिन की प्रतीक्षा कर रहे हैं। उनकी नज़रों में यह सबके उद्धार का दिन होगा। जब तक ज़मींदार वर्ग अपनी संपत्ति के मोह से दूर नहीं होता, तब तक यह संपत्ति उसे बंधन में बांधे रखेगी, तब तक मानवता से हमारी (संपन्न वर्ग) दूरी बनी रहेगी, वस्तुत: इस दिन को प्राप्त करना हमारा सर्वोच्च लक्ष्य भी है।
विशेष:
समाजवाद की आहट गद्यांश में उभकर साफ-साफ सुनाई देती है।
प्रेमचंद तत्कालीन विमर्शों और विचारधाराओं के प्रति सजग चिंतक व्यक्तित्व रखते हैं, जिसे इन पंक्तियों में देखा जा सकता है।
इन पंक्तियों में रायसाहब के माध्यम से ज़मींदार वर्ग का छद्म रूप उभरकर सामने आया है जिसकी कथनी और करनी में फर्क है।
प्रेमचंद का द्रष्टा रूप इन पंक्तियों में देखा जा सकता है जो भविष्य के भारत का संकेत इन पंक्तियों में दे रहे हैं।
भाषा आम हिंदुस्तानी है जिसमें तत्सम-तद्भव शब्दों के साथ ‘हस्ती’, ‘शिकार’ जैसे विदेशज शब्द भी शामिल हैं जो हिंदुस्तानी के भीतर रच बस गए हैं।
‘हार्डवेयर मॉडल’ की विवेचना कीजिये। (150 शब्द)
उत्तर :
प्रश्न विच्छेद
• हार्डवेयर मॉडल को बताना है।
हल करने का दृष्टिकोण
• सर्वप्रथम संक्षिप्त भूमिका लिखें।
• हार्डवेयर मॉडल की चर्चा करें।
द्वितीय विश्व युद्ध के पश्चात् भूगोल की परिभाषा एवं पद्धतियों में व्यापक बदलाव आया तथा इसे एक सुदृढ़ आधार प्रदान करने के लिये भूगोलवेत्ताओं ने मॉडलों का विकास किया। हार्डवेयर मॉडल या मापक अनुमाप मॉडल भी उन्हीं में से एक है।
यह मॉडल सरल होता है तथा लघुमापक पर यथार्थता को प्रत्यक्ष रूप में व्यक्त करता है। इसमें भूगर्भीय (स्थिर) अथवा नद-अवनालिका (सक्रिय) जैसे भौतिक गुणों को रीतिबद्ध कर प्रस्तुत किया जाता है। सक्रिय मॉडल में प्रत्येक चर का अलग-अलग अध्ययन किया जा सकता है, जैसे- किसी सरोवर में उसका भौतिक आकार, तरंग की लंबाई और उसकी ढाल का शुद्धत: अलग-अलग अध्ययन एवं मापन किया जा सकता है। इसके लिये दो चरों को स्थिर बनाकर तीसरे को परिवर्तनीय रखते हैं। इस मॉडल में दोनों स्थितियों से उपलब्ध संबंध बिंदु लगभग सीधी रेखा पर होते हैं अथवा बिखराव प्रकट करते हैं। सीधी रेखा पर संबंध बिंदु महत्त्वपूर्ण होता है, जबकि बिखराव की स्थिति में यह न्यून अथवा कोई संबंध व्यक्त नहीं करता।
इस मॉडल का प्रयोग किसी वृहद् प्रोजेक्ट के परीक्षण के संदर्भ में किया जाता है। नदियों पर सुधार कार्य, बांध निर्माण, नहर निकालने आदि में इसकी उपयोगिता है। अधिकतर भू-आकार वैज्ञानिकों द्वारा इसका प्रयोग भौतिक भूगोल में किया जाता है।
प्रेमचंद के उपन्यासों में व्यक्त यथार्थवाद के स्वरूप पर प्रकाश डालें।
उत्तर :
हिन्दी उपन्यास की विकास यात्रा में प्रेमचंद का आगमन एक परिवर्तनकारी बिंदु है। यद्यपि रचनाकाल के आरंभिक दौर में प्रेमचंद आदर्शोन्मुख यथार्थवादी थे, किंतु जल्द ही वे कोरे यथार्थ की ओर उन्मुख हुए और यही उनके उपन्यासों की आत्मा रही।
प्रेमचंद के उपन्यासों में प्रकट यथार्थवाद किसी विचारधारा से प्रेरित नहीं है। हालाँकि आलोचकों ने उनके यर्थावाद को समाजवादी-मार्क्सवादी यथार्थवाद कहा है लेकिन निर्मला, सेवासदन, प्रेमाश्रम जैसे उपन्यासों में यह नारीवादी व अंबेडकरवादी प्रतीत होता है।
उनकी आरंभिक कृति सेवासदन, प्रेमाश्रम, निर्मला, रंगभूमि, कायकल्प, कर्मभूमि आदि का यथार्थवाद सुधारात्मक व अन्य परिवर्तन जैसे तत्वों से युक्त था। किंतु गोदान तक आते-आते उनके उपन्यास का यथार्थवाद नग्न रूप में व्यक्त हुआ है।
प्रेमचंद ने अपने उपन्यास में केवल सामाजिक-आर्थिक यथार्थ को ही शामिल नहीं किया है बल्कि मनोवैज्ञानिक सत्यों को भी उजागर किया है। दलित व नारी संबंधी मनोविज्ञान उनके कई उपन्यासों में काफी गहराई से व्यक्त हुआ है।
प्रेमचंद के उपन्यासों में व्यक्त यथार्थ एक अन्य मामले में भी विशिष्ट है और यह कि वह देशकाल की सीमा से परे है। चाहे गोदान में व्यक्त होरी की समस्या हो या निर्मला में व्यक्त निर्मला की समस्या। आज भी ये हमारे आस-पास की समस्या के रूप में मौजूद है।
निष्कर्षत: यह कहा जा सकता है कि प्रेमचंद ने हिन्दी साहित्य के उपन्यास को मजबूती से यथार्थ के साथ जोड़ने का कार्य किया और हिंदी उपन्यास को नई दिशा प्रदान की।
यद्यपि शेरशाह का शासनकाल काफी छोटा था परंतु वह भारतीय इतिहास में अपने सुधाराें के लिये जाना जाता है, जो कि शासन के प्रत्येक पहलू को स्पर्श करता है। चर्चा करें।
उत्तर :
प्रश्न विच्छेद
• कथन शेरशाह द्वारा अपने शासनकाल में किये गए सुधारों से संबंधित है।
हल करने का दृष्टिकोण
• शेरशाह के शासनकाल के विषय में संक्षिप्त उल्लेख के साथ परिचय लिखिये।
• शेरशाह के शासनकाल में विभिन्न क्षेत्रों में किये गए सुधारों का उल्लेख कीजिये।
• उचित निष्कर्ष लिखिये।
शेरशाह सूरी को वास्तव में भारत के राष्ट्रीय नायकों में से एक माना जाता है। इसने अपने शासनकाल की पाँच वर्ष की एक छोटी सी अवधि (1540-1545) में अपने सुधारों के माध्यम से शासन के अधिकांश पहलुओं को स्पर्श किया।
शेरशाह के शासनकाल में विभिन्न क्षेत्रों में किये गए सुधार निम्नलिखित रूपों में वर्णित हैं-
केंद्र सरकार में कई विभाग शामिल थे। राज़ा को चार महत्त्वपूर्ण मंत्रियों की मदद मिलती थी। शेरशाह का साम्राज्य 47 सरकारों में विभाजित किया गया था। प्रत्येक सरकार कई परगनाओं में विभाजित थी। कई प्रशासनिक इकाइयाँ भी थीं जिन्हें इक्ता कहा जाता था।
राज्य को औसत उत्पादन का एक-तिहाई हिस्सा प्राप्त होता था जिसका भुगतान नकद या फसल के रूप में किया जाता था। संपूर्ण खेती योग्य भूमि को अच्छी, मध्यम एवं खराब तीन वर्गों में वर्गीकृत किया गया था।
शेरशाह सूरी ने कलकत्ता से पेशावर के बीच पुराने राजमार्ग ग्रांट ट्रंक रोड को पुन: चालू करवाया। शेरशाह ने सोनारगाँव से सिंध, आगरा से बुरहानपुर, जोधपुर से चित्तौड़ और मुल्तान से लाहौर तक चार महत्त्वपूर्ण राजमार्गों के निर्माण द्वारा संचार व्यवस्था को सुदृढ़ किया।
पुलिस का पुनर्गठन कुशलता पूर्वक किया गया था जिसकी वजह से उसके शासन के दौरान अपराध कम होते थे। सैन्य प्रशासन का पुनर्गठन भी कुशलता से किया गया था। शेरशाह ने घोड़ों की ब्रांडिंग जैसे कई विचारों को अलाउद्दीन खिलजी से प्राप्त किया था।
शेरशाह के शासनकाल में न्याय व्यवस्था के तहत खुद अपने कबीले के लोगों, रिश्तेदारों एवं अन्य लोगों के बीच भेदभाव न करने और सत्ताधारी वर्ग तथा अन्य लोगों द्वारा किये जाने वाले अत्याचारों को रोकने पर विशेष बल दिया गया था।
शेरशाह के शासन के तहत भूमि राजस्व प्रशासन को अच्छी तरह से संगठित किया गया था और भूमि सर्वेक्षण ध्यानपूर्वक किया जाता था। उसके राजस्व सुधारों ने राज्य के राजस्व में वृद्धि की।
शेरशाह ने ‘दाम’ कहे जाने वाले चांदी के नए सिक्के जारी किये जो 1835 ई. तक प्रचलन में थे। शेरशाह ने ‘रुपए’ (मुद्रा) का प्रारंभ किया और एक व्यवस्थित डाक सेवा की शुरुआत की।
शेरशाह सूरी ने दिल्ली के निकट यमुना नदी के किनारे एक नया नगर बसाया था। वास्तुशिल्प के क्षेत्र में सूरी का उत्कृष्ट योगदान उसके द्वारा सादगी और लालित्य के मिश्रण से सासाराम, बिहार में बनाया गया स्वयं का मकबरा है।
शेरशाह द्वारा किये गए सुधार उसे एक बहादुर, बुद्धिमान, व्यवहार कुशल सैन्य प्रशासक, पैनी राजनीतिक परख एवं नगर प्रशासन में असाधारण कौशल और योग्यता रखने वाला व्यक्ति सिद्ध करते हैं। कई मायनों में शेरशाह के सुधारों की प्रभावशीलता के विषय में स्पष्ट रूप से कुछ कह पाना कठिन है।
वर्षण की प्रक्रिया को स्पष्ट कीजिये तथा विश्व में वर्षण के प्रतिरूप की चर्चा कीजिये।
उत्तर :
प्रश्न विच्छेद
वर्षण की प्रक्रिया तथा उसके वैश्विक प्रतिरूप की चर्चा करें।
हल करने का दृष्टिकोण
संक्षिप्त भूमिका लिखें।
वर्षण की प्रक्रिया को स्पष्ट करें।
वर्षण के वैश्विक प्रतिरूप की चर्चा करें।
जब जलवाष्प संघनित होकर जल की बूँदों या ठोस हिमकणों के रूप में धरातल पर गिरती है, तो उसे वर्षण कहते हैं। विश्व के अलग-अलग भागों में वर्षण की मात्रा और प्रकार में काफी भिन्नता है।
वर्षण की प्रक्रिया संपन्न होने के लिये नमी युक्त वायु, संवहन धाराएँ, वायु में धूल-कण की उपस्थिति तथा संघनन की प्रक्रिया आवश्यक शर्त है। जब आर्द्र वायु संवहन धाराओं के रूप में ऊपर उठती है और फैलती है, तो तापमान में कमी आती है और बादलों का निर्माण होता है। तापमान में कमी आने से जलग्राही नाभिक (धूल-कण) के चारों ओर जलवाष्प का संघनन होने लगता है। जलवाष्प का संघनन होने से जल की बूँदों का निर्माण होता है। जब हवा का प्रतिरोध गुरुत्वाकर्षण बल के विरुद्ध इन बूँदों को रोकने में असफल हो जाता है तब ये धरातल पर जलकण या हिम-रवे के रूप में गिरते हैं, जिसे वर्षण कहा जाता है।
वर्षा का वैश्विक वितरण असमान है।
पृथ्वी के अलग-अलग भाग भिन्न-भिन्न मात्रा में तथा अलग-अलग मौसमों में वर्षा प्राप्त करते हैं :
सामान्यत: भूमध्यरेखा से ध्रुवों की ओर वर्षा की मात्रा कम होती जाती है।
विश्व के वे भाग जहाँ उच्च तापमान और जल की अधिकता है, वहाँ पर वर्षा अधिक होती है।
भूमध्यरेखीय प्रदेश सर्वाधिक वर्षा प्राप्त करते हैं।
वे प्रदेश जो उच्च वायुदाब की पेटी में आते हैं कम वार्षिक वर्षा प्राप्त करते हें।
व्यापारिक पवनों की पेटी में महाद्वीपों के पूर्वी तटों पर अधिक वर्षा होती है तथा पश्चिम की तरफ यह घटती जाती है।
इसके विपरीत पछुआ पवन की पेटी में महाद्वीपों के पश्चिमी तट पर अधिक वर्षा होती है।
विश्व के स्थलीय भागों की अपेक्षा महासागरों के ऊपर वर्षा अधिक होती है।
वर्षा का प्रतिरूप वैश्विक स्तर पर सामाजिक-आर्थिक जीवन को व्यापक रूप से प्रभावित करता है। पृथ्वी के वे भाग जो अत्यधिक या कम वर्षा प्राप्त करते हैं, सामाजिक-आर्थिक रूप से कम महत्त्वपूर्ण हैं जबकि मानसूनी क्षेत्र सघन जनसंख्या वाले क्षेत्र हैं। वर्तमान में जलवायु परिवर्तन के परिणामस्वरूप वैश्विक वर्षण प्रतिरूप में बदलाव के कारण अनेक सामाजिक-आर्थिक समस्याएँ उत्पन्न हो रही हैं।
‘कफन’ की संवेदना पर विचार कीजिये। क्या यह कहानी दलित-विरोधी है?
उत्तर :
कफन की संवेदना का सबसे मुख्य बिंदु उसमें व्यक्त होने वाला चरम यथार्थवाद है। इसमें सिर्फ प्रश्न खड़े किये गए हैं, उत्तर या उपदेश देने की कोशिश दूर-दूर तक नज़र नहीं आती है। यद्यपि ‘सद्गति’, ‘दूध का दाम’ और ‘पूस की रात’ में भी प्रेमचंद का यथार्थवाद प्रकट हुआ है किंतु वहाँ उसकी चुभन इतनी तीखी नहीं है।
कफन में प्रेमचंद घीसू और माधव की कामचोरी को उनकी व्यक्तिगत कामचोरी घोषित नहीं करते बल्कि उसके पीछे की ज़िम्मेदार स्थितियों को उभारते हैं। वे लिखते हैं- ‘‘जिस समाज में रात-दिन मेहनत करने वालों की हालत उनकी हालत से कुछ बहुत अच्छी नहीं थी; और किसानों के मुकाबले में वे लोग जो किसानों की दुर्बलताओें से लाभ उठाना जानते थे, कहीं ज़्यादा संपन्न थे; वहाँ इस तरह की मनोवृत्ति का पैदा हो जाना कोई अचरज की बात नहीं थी।’’ सामाजिक समस्याओं का यह विश्लेषण कहानी के कुछ अन्य प्रसंगों में और ज़्यादा घनीभूत होकर उभरा है जहाँ प्रेमचंद सामाजिक और धार्मिक व्यवस्था में निहित विसंगतियों पर कड़ी चोट करते हैं।
गौरतलब है कि कुछ दलित विचारकों की राय में यह कहानी दलित विरोधी चेतना से भरी है। घीसू और माधव की जाति चमार बताई गई है। आरोप यह है कि प्रेमचंद घीसू और माधव की जाति का ज़िक्र किये बिना भी यह कहानी लिख सकते थे क्योंकि घोर गरीबी किसी व्यक्ति को संवेदनहीन बनाने के लिये अपने आप में पर्याप्त है। किंतु, प्रेमचंद पर यह आक्षेप उचित नहीं। दलितों के प्रति उनकी प्रतिबद्धता ‘सद्गति’ और ‘दूध का दाम’ जैसी कहानियाें और ‘गोदान’ जैसे उपन्यासों के सिलिया आदि चरित्रों से स्पष्ट हो जाती है। घीसू और माधव को वह चमार जाति का सिर्फ इसलिये बताते हैं ताकि समझा जा सके कि दलित जातियों का जीवन कितना अभावग्रस्त है। यदि कहानी को ध्यान से पढ़ें तो साफ नज़र आता है कि उनकी राय में घीसू और माधव की कामचोरी और संवेदनहीनता के पीछे उनकी व्यक्तिगत कमज़ोरियाँ नहीं बल्कि सामाजिक, आर्थिक व्यवस्था है।
औद्योगिक अवस्थिति के संबंध में ‘श्रम लागत प्रभाव’ की विवेचना कीजिये।
उत्तर :
प्रश्न विच्छेद
औद्योगिक अवस्थिति में श्रम लागत प्रभाव की चर्चा करनी है।
हल करने का दृष्टिकोण
औद्योगिक अवस्थिति के संबंध में श्रम लागत प्रभाव को स्पष्ट कीजिये।
वेबर ने अपने औद्योगिक अवस्थिति सिद्धांत में उद्योगों की स्थापना के संबंध में श्रम लागतों के प्रभाव की भी विवेचना की है। वेबर ने यह माना था कि उस दशा में उद्योगाें की स्थापना श्रम लागत के बिंदु पर होगी,जब श्रम लागत की बचत दर परिवहन लागत की बचत दर से अधिक हो। उन्होंने श्रम लागत प्रभाव को सस्ते श्रम केंद्र पर कच्चे माल के परिवहन की अतिरिक्त लागत के बिंदुओं को जोड़ने वाली रेखा (आइसोटाइम्स) के माध्यम से समझाने का प्रयास किया।
वेबर ने यद्यपि अपने मॉडल में उद्योगों की स्थापना के संदर्भ में श्रम लागत प्रभाव की महत्ता को स्पष्ट किया परंतु फिर भी उसका सर्वाधिक झुकाव परिवहन लागत के बिंदु पर रहा जो उसके मॉडल की आलोचना का कारण भी था।
व्याख्या कीजिये:
उत्तर :
संदर्भ व प्रसंग: प्रस्तुत गद्यांश हिंदी के सर्वश्रेष्ठ स्वातंत्र्योत्तर नाटककार मोहन राकेश के प्रसिद्ध नाटक ‘आषाढ़ का एक दिन’ से उद्धृत है। ये पंक्तियाँ प्रियंगुमंजरी व मल्लिका के बीच हो रही बातचीत के दौरान प्रियंगुमंजरी द्वारा कही गई हैं।
व्याख्या: प्रियंगुमंजरी राजनीति के प्रति कालिदास की उदासीनता के संदर्भ में मल्लिका से कहती है कि राजनीति और साहित्य नितांत भिन्न चीजें हैं। राजनीति प्रत्येक क्षण सावधानी और जागरूकता की मांग करती है। इसमें जरा-सी भी चूक राजनीतिक पतन की ओर ले जा सकता है।
विशेष:
‘आषाढ़ का एक दिन’ नाटक के माध्यम से मोहन राकेश के रचना-लक्ष्य का एक महत्त्वपूर्ण अनुषंग सत्ता एवं राजनीति के संवेदनहीन चरित्र का भी चित्रण करना है। जिसे सत्ता की प्रतिनिधि चरित्र प्रियंगुमंजरी द्वारा कहे गए इन पंक्तियों के माध्यम से वे सूक्ष्मता के साथ प्रकट कर रहे हैं।
साहित्य संवेदना को प्रश्रय देता है। साहित्य से राजनीति की तुलना राजनीति के मानवीय संबंधों के प्रति यांत्रिक और अनुभूतिविहीन दृष्टिकोण को तीक्ष्ण रूप में उजागर कर देता है।
ये पंक्तियाँ समकालीन समय में भी अत्यधिक प्रासंगिक हैं। राजनीतिक जटिलताएँ आज के समय में कहीं अधिक है।
मोहन राकेश की रंगदृष्टि के अनुरूप ये पंक्तियाँ नाट्य-संवाद की दृष्टि से उपयुक्त हैं।
राजनीति के संबंध में ऐसा ही दृष्टिकोण ‘स्कंदगुप्त’ नाटक में भी दिखाई देता है।
अमीरों की पितृसत्तात्मक मानसिकता रजिया सुल्तान के शांतिपूर्ण शासन के मार्ग में सबसे बड़ी बाधा थी। टिप्पणी करें।
उत्तर :
प्रश्न विच्छेद
कथन रजिया सुल्तान के शासन के मार्ग में अमीरों की भूमिका से संबंधित है।
हल करने का दृष्टिकोण
अमीरों की भूमिका के बारे में संक्षिप्त उल्लेख के साथ परिचय लिखिये।
रजिया सुल्तान के शासनकाल में अमीरों द्वारा खड़ी की जाने वाली बाधाओं का उल्लेख कीजिये।
उचित निष्कर्ष लिखिये।
इल्तुतमिश ने अपनी पुत्री रजिया के उत्तराधिकार को निश्चित करने के पश्चात् अपने अमीरों एवं उलेमाओं को राजी किया था लेकिन इल्तुतमिश के मरणोपरांत अमीरों की भूमिका निहित स्वार्थों के चलते व्यापक रूप से परिवर्तित हो गई।
रजिया सुल्तान के शासनकाल में अमीरों की सोच के चलते खड़ी होने वाली बाधाएँ निम्नलिखित हैं:
तुर्क अमीर, रजिया द्वारा सत्ता के प्रत्यक्ष प्रयोग एवं संचालन करने की इच्छा और दृढ़ता से असंतुष्ट थे। रजिया औरत होते हुए भी अमीरों के हाथों की कठपुतली बनने के लिये तैयार नहीं थी जिससे वे उसे अपने बस में नहीं रख सकते थे।
बरनी के अनुसार, तुर्कान-ए-चहलगानी के अमीर एक-दूसरे के समक्ष झुकने को तैयार नहीं थे और क्षेत्र (इक्ता), शक्ति, पद एवं सम्मान के वितरण में समानता की महत्त्वाकांक्षा रखते थे, जिसे व्यावहारिक नहीं माना जा सकता।
रजिया ने तुर्क अमीरों की महत्त्वाकांक्षा पर नियंत्रण के लिये गैर-तुर्कों को प्रतिष्ठित करने एवं अपना एक अलग दल तैयार करने का प्रयास किया जिस कारण वह तुर्क अमीरों में अप्रिय हो गई।
रजिया ने महिलाओं की वेशभूषा को त्यागकर पुरुषों के कबा और कुलाह को अपनाया, बिना बुर्का डाले दरबार में बैठकों का आयोजन एवं शिकार करने लगी, जिसे तुर्क सरदारों ने नारी मर्यादा का उल्लंघन बताया।
यद्यपि रजिया का विरोध शुरू से ही पितृसत्तात्मक मानसिकता के चलते जातीय आधार पर किया गया था लेकिन सच तो यह है कि तुर्की अमीरों के असंतोष का प्रमुख कारण रजिया द्वारा सत्ता का प्रत्यक्ष प्रयोग व संचालन करने की इच्छा और दृढ़ता थी। इसके बाद अमीरों ने सुल्तानों को चुनने और पदच्युत करने का अधिकार पूर्णत: अपने हाथों में ले लिया।
वॉन थ्यूनेन के कृषि भूमि उपयोग मॉडल की संक्षिप्त आलोचनात्मक व्याख्या कीजिये।
उत्तर :
प्रश्न विच्छेद
वॉन थ्यूनेन के कृषि भूमि उपयोग मॉडल की आलोचनात्मक चर्चा करनी है।
हल करने का दृष्टिकोण
वॉन थ्यूनेन के कृषि भूमि उपयोग मॉडल की संक्षिप्त चर्चा कीजिये।
मान्यताओं को बताइये।
आलोचना के बिंदुओं को स्पष्ट कीजिये।
निष्कर्ष लिखिये।
यह कृषीय अवस्थिति प्रारूपों के विश्लेषण का आनुभविक मॉडल है, जिसमें इस तथ्य पर ज़ोर दिया गया है कि बाज़ार से बढ़ती दूरी के साथ कैसे कृषि भूमि उपयोग में भिन्नता आती है। यह मॉडल दो पूर्वधारणाओं पर आधारित है, यथा- बाज़ार से दूरी के अनुसार फसल गहनता तथा भूमि उपयोग के प्रकार में अंतर।
यह मॉडल कुछ मान्यताओं/दशाओं पर निर्भर है जो निम्नलिखित प्रकार से हैं:
नगर, कृषि क्षेत्र के अधिशेष उत्पादन का एकमात्र बाज़ार है और कृषि क्षेत्र नगर का एकमात्र आपूर्तिकर्त्ता।
किसी विशेष फसल के लिये सभी को समान मूल्य।
समस्त कृषि क्षेत्र एक समदैशिक सतह हो, जिसमें भू-भाग, स्थलाकृति और जलवायु में समरूपता हो।
कृषक एक आर्थिक मानव है जो अपने लाभ को अधिकतम करने के लिये कृषि में संलग्न है।
कृषक को बाज़ार की ज़रूरतों का पूर्ण ज्ञान है।
नगर कृषि भूमि के केंद्र में है तथा आसपास कोई बाज़ार नहीं है।
यातायात का एकमात्र साधन घोड़ा गाड़ी अथवा नाव है।
आलोचना के बिंदु:
इसमें स्थानिक कारकों के संकेन्द्रण ने वातावरणीय कारकों को गौण बना दिया है।
इसमें भौतिक कारकों के लाभ की उपेक्षा की गई है।
कृषि वस्तुओं के विक्रय के एकमात्र बाज़ार केंद्र की अवधारणा वर्तमान में अव्यवहारिक है।
आधुनिक परिवहन व्यवस्था के विकास ने दूरी के अनुपात में परिवहन की दर को कम कर दिया है।
इसमें मांग कारक की उपेक्षा की गई है, जबकि मांग फसल प्रारूप तथा फसल भूमि उपयोग गहनता पर प्रभाव डालती है।
उपरोक्त आलोचनाओं के बावजूद विभिन्न स्थानीय मापकों के आधार पर वैश्विक स्तर से लेकर एकाकी गाँव तथा फार्मों तक इसे महत्ता मिली है। ग्रामीण और नगरीय भू-उपयोग प्रारूपों के अध्ययन में इस संकल्पना का बहुत अधिक महत्त्व है।
संस्मरण ‘स्मृति की रेखाएँ’ पर टिप्पणी लिखिये।
उत्तर :
अपनी कविताओं में वैयक्तिक वेदनानुभूति एवं रहस्यात्मकता के लिए जानी जाने वाली महादेवी वर्मा अपने गद्य-साहित्य में सामाजिकता की ओर उन्मुख दिखाई देती हैं जिसका एक सशक्त प्रमाण उनका गद्य-संग्रह ‘स्मृति की रेखाएँ’ है। ‘स्मृति की रेखाएँ’ को कुछ विद्वानों ने संस्मरण विधा के अंतर्गत रखा है, कुछ ने रेखाचित्र के अंतर्गत, कुछ ने इसे संस्मरणात्मक रेखाचित्र कहा है, तो कुछ ने रेखाचित्रात्मक संस्मरण। चाहे इसकी विधा कुछ भी हो, इसमें कोई संदेह नहीं कि यह गद्यकृति हिंदी गद्य-साहित्य की अमूल्य निधि है। इसके गुंगिया, बिबिया, ठकुरी बाबा, भक्तिन आदि संस्मरणों में जिस सामाजिक संलग्नता, आमजन के संघर्षों, दुख-सुखों में सहभागिता, आत्मीयता तथा करुणा का परिचय मिलता है, वह अप्रतिम है।
महादेवी वर्मा ने ‘स्मृति की रेखाएँ’ में उत्कृष्ट गद्य-शैली का भी निदर्शन प्रस्तुत किया है। शब्दों के नपे-तुले एवं सटीक प्रयोग में वे अत्यन्त कुशल हैं। ध्यातव्य है कि महादेवी वर्मा कवयित्री होने के साथ-साथ चित्रकार भी हैं। किन रेखाओं में किन रंगों को डाला जाए, यह उन्हें खूब मालूम है। चित्र को रंगीन बनाने में वे अपनी काव्यात्मक प्रतिभा का उपयोग करती हैं तथा बिंबात्मक बनाने में अलंकार का। उनके गद्य का एक उदाहरण प्रस्तुत है-
‘गुँगिया ने उस मैले-फटे कागज़ के टुकड़े को अस्थिशेष उँगलियों में दबाकर पंजर जैसे हृदय पर रखकर आँखें मूँद लीं; पर झुर्रियों में सिमटी हुई पलकों के कोनों से बहने वाली आँसू की पतली धार उसके कानों को छूकर मैले और तेल से चीकट तकिये को धोने लगी।’
'वज्रयान’ के उद्विकास की चर्चा कीजिये। इसकी महत्त्वपूर्ण विशेषताएँ क्या हैं?
उत्तर :
प्रश्न विच्छेद
कथन वज्रयान के उद्विकास की चर्चा एवं इसकी प्रमुख विशेषताओं के उल्लेख से संबंधित है।
हल करने का दृष्टिकोण
वज्रयान के उद्विकास की चर्चा के साथ परिचय लिखिये।
वज्रयान की प्रमुख विशेषताओं का उल्लेख कीजिये।
उचित निष्कर्ष लिखिये।
ईसा की पाँचवीं या छठी शताब्दी से बौद्ध धर्म पर तंत्र-मंत्रों का प्रभाव बढ़ने लगा। गुप्तोत्तर काल में बौद्ध धर्म का अत्यंत परिवर्तित रूप सामने आया। बौद्ध धर्म में बढ़ते हुए तांत्रिक प्रभाव के चलते बौद्ध धर्म की एक नई शाखा के रूप में वज्रयान का विकास हुआ।
वज्रयान की महत्त्वपूर्ण विशेषताएँ निम्नलिखित रूपों में वर्णित हैं:
इसमें मंत्रों एवं तांत्रिक क्रियाओं द्वारा मोक्ष प्राप्ति का विधान प्रस्तुत किया गया है।
इस सम्प्रदाय के लोग वज्र को एक अलौकिक तत्त्व के रूप में स्वीकार करते हैं। इसका संबंध धर्म के साथ स्थापित किया गया है।
इसमें भिक्षा, तप आदि के स्थान पर मैथुन, माँस आदि के सेवन पर बल दिया जाता है।
वज्रयानियों की क्रियाएँ शाक्त मतावलंबियों से मिलती-जुलती हैं। इसमें रागचर्या को सर्वोत्तम बताया गया है।
इसमें यह प्रतिपादित किया गया है कि रूप, शब्द, स्पर्श आदि भोगों से बुद्ध की पूजा की जानी चाहिये।
वज्रयान का सबसे अधिक विकास आठवीं सदी में हुआ। वज्रयान ने भारत से बौद्ध धर्म के पतन का मार्ग प्रशस्त किया। तांत्रिक पद्धति ने हिंदू धर्म एवं बौद्ध धर्म के बीच के भेद को और कम कर दिया।
जलीय चक्र से आशय स्पष्ट करते हुए उसकी क्रियाविधि को स्पष्ट कीजिये।
उत्तर :
प्रश्न विच्छेद
जलीय चक्र की क्रियाविधि की चर्चा करनी है।
हल करने का दृष्टिकोण
जल चक्र का आशय स्पष्ट कीजिये।
जलीय चक्र की क्रियाविधि का स्पष्ट उल्लेख कीजिये।
जल चक्र ऐसी प्रक्रिया है जिसमें जल अपना रूप परिवर्तित कर पृथ्वी पर मौजूद जल के एक भंडार से दूसरे भंडार में गति करता रहता है। इस प्रक्रिया में जल की हानि नहीं होती है बल्कि जल के रूप और स्थान में परिवर्तन होता रहता है। जल चक्र के अंतर्गत महासागरों, नदियों, झीलों आदि से जल वाष्पीकृत होकर जलवाष्प के रूप में ऊपर उठता है। जलवाष्प के संघनन से बादलों का निर्माण होता है और फिर वर्षा, बर्फ या ओलों के रूप में वापस पृथ्वी पर आ जाता है। जल चक्र की क्रियाविधि निम्नलिखित चरणों में संपन्न होती है:
वाष्पीकरण: सौर विकिरण द्वारा पृथ्वी पर मौजूद जल भंडारों से जल वाष्पीकृत होकर जलवाष्प में बदल जाता है। वायु का तापमान और उसमें उपस्थित आर्द्रता की मात्रा वाष्पीकरण की मात्रा एवं दर को प्रभावित करती है। लगभग 84% वाष्पीकरण महासागरों से होता है।
वाष्पोत्सर्जन: पेड़-पौधों द्वारा अपने जड़ों के माध्यम से मिट्टी से जल का अवशोषण करना और फिर पत्तियों द्वारा इस जल को वायुमंडल में छोड़ देना ही वाष्पोत्सर्जन कहलाता है। इस प्रक्रिया से मृदा जल का ह्रास होता है। वाष्पोत्सर्जन की मात्रा वनस्पति के घनत्व के अनुपात में होती है।
वर्षण: वाष्पीकरण और वाष्पोत्सर्जन क्रिया के फलस्वरूप वायुमंडल में उपस्थित जलवाष्प संघनित होकर बादल का निर्माण करता है और फिर वर्षण के माध्यम से वापस सतह पर आ जाता हैं।
अंत: स्पंदन: वर्षा के जल का कुछ भाग भूमि द्वारा सोख लिया जाता है। इस प्रकार जल का कुछ भाग भूमि के अंदर चला जाता है। इसी प्रक्रिया को अंत: स्पंदन कहते हैं।
धरातलीय प्रवाह: वर्षा जल की बड़ी मात्रा भूमि के ढाल के अनुसार विभिन्न दिशाओं में प्रवाहित होने लगती है, जिसे धरातलीय प्रवाह कहते हैं। यह धरातलीय प्रवाह नदी, नाले, झील या फिर महासागरों में जाकर मिल जाता है।
कवि सुंदरदास के बारे में संक्षिप्त टिप्पणी लिखिये।
उत्तर :
उत्तर: निर्गुण संत कवियों में दादूदयाल के शिष्य सुंदरदास सर्वाधिक शास्त्रज्ञ एवं सुशिक्षित थे। यही कारण है कि उनकी कविता कलात्मकता से युक्त है और उनकी भाषा परिमार्जित है। सुंदरदास ने पदों एवं दोहों के साथ-साथ कवित्त एवं सवैयों की भी रचना की है। उनकी काव्यभाषा में अलंकारोें का बहुत प्रयोग है। उनका सर्वाधिक प्रसिद्ध ग्रंथ ‘सुंदरविलास’ है।
सुंदरदास योग मार्ग के समर्थक और अद्वैत वेदांत पर पूर्ण आस्था रखने वाले थे। इन्होंने अपने काव्य में सांख्य और अद्वैतवाद का निरूपण विशद रूप में किया है। संत होते हुए भी ये हास्य-रस के विशेष प्रेमी थे जिससे इनकी वेदांत की गंभीरता मनोरंजन में परिणत हो जाती है। निर्गुण साधना एवं भक्ति के अतिरिक्त उन्होंने सामाजिक व्यवहार, लोकगीत एवं आचार व्यवहारों पर भी उक्तियाँ कहीं हैं। अपने काव्य में उन्होंने लोक-धर्म और लोक-मर्यादा की उपेक्षा नहीं की है। शृंगार रस की रचनाओं के वे कट्टर विरोधी थे। उदाहरण के लिये-
‘‘ज्यों रोगी मिष्टान पाइ रोगहि बिस्तारै।
सुंदर यह गति होइ जुतो रसिकप्रिया धारै।।’’